《和陈尉见贻二首 其一》
宋代·华镇

画栋尘惊燕子来，芳郊时雨敛轻埃。须怜好景分明在，为把愁颜勉强开。

仙客有情深赏物，新诗劝我且持杯。更言留得花王住，忍放韶光取次回。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。